text: РЕГЛАМЕНТ ЗА ИЗПЪЛНЕНИЕ (ЕС) № 636/2014 НА КОМИСИЯТА
  от 13 юни 2014 година
  относно образец на сертификат за търговия с неодран едър дивеч
  (текст от значение за ЕИП)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕО) № 853/2004 на Европейския парламент и на Съвета от 29 април 2004 г. относно определяне на специфични хигиенни правила за храните от животински произход (1), и по-специално член 7, параграф 2, буква а) от него,
  като има предвид, че:
  (1)
  С Регламент (ЕО) № 853/2004 се определят специфични хигиенни правила за храните от животински произход. В него, inter alia, се предвиждат изискванията по отношение на производството и пускането на пазара на месо от дивеч. Стопанските субекти в хранителната промишленост следва да гарантират, че такова месо се пуска на пазара само при условие че е произведено в съответствие с раздел IV от приложение III към посочения регламент.
  (2)
  С Регламент (ЕО) № 853/2004 се предвижда също така пратките с продукти от животински произход да бъдат придружени от сертификати по образец.
  (3)
  С Регламент (ЕС) № 633/2014 на Комисията (2) за изменение на приложение III към Регламент (ЕО) № 853/2004 се определя, че неодраният едър дивеч може да се изпраща до обект за обработка на дивеч в друга държава членка, ако при транспортирането до такъв обект за обработка на дивеч пратката е придружена от сертификат с цел да се гарантира съответствие с раздел IV от приложение III към Регламент (ЕО) № 853/2004.
  (4)
  С цел да се улесни търговията с неодран едър дивеч е целесъобразно да се установи образец на сертификат за търговия между държавите членки.
  (5)
  Тъй като неодраните трупове на едър дивеч могат да съдържат патогени, причиняващи болести по животните, едрият дивеч не трябва да е уловен в райони, които поради здравни съображения подлежат на забрана или ограничение, засягаща или засягащо конкретните видове, в съответствие със законодателството на Съюза или националното законодателство. Търговията с неодрани трупове на глигани може да се осъществява единствено без да се засяга Решение за изпълнение 2013/764/ЕС на Комисията (3).
  (6)
  Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
  ПРИЕ НАСТОЯЩИЯ РЕГЛАМЕНТ:
  Член 1
  Пратките с неодран едър дивеч, изпращани на държавите членки, са придружени от сертификат в съответствие с посочения в приложението образец.
  Сертификатът удостоверява, че пратката е придружена от писмена декларация относно прегледа, извършен от обучено лице, когато е уместно, както и от съответните части на труповете, в съответствие с раздел IV, глава II, точка 4 от приложение III към Регламент (ЕО) № 853/2004.
  Член 2
  Настоящият регламент влиза в сила на двадесетия ден след деня на публикуването му в Официален вестник на Европейския съюз.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 13 юни 2014 година.